РЕГЛАМЕНТ (ЕО) № 1564/2007 НА КОМИСИЯТА
от 21 декември 2007 година
за изменение на Регламент (ЕО) № 979/2007 за отваряне и управление на тарифна квота за внос на свинско месо с произход от Канада
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2759/75 на Съвета от 29 октомври 1975 г. относно общата организация на пазара на свинско месо (1), и по-специално член 11, параграф 1 от него,
като има предвид, че:
(1)
Съгласно член 4, параграф 1 от Регламент (ЕО) № 979/2007 на Комисията (2) при подаването на първото заявление за определен подпериод на тарифната квота заявителите следва да докажат, че по време на всеки от периодите, посочени в споменатия член, са внесли или изнесли най-малко 50 тона от продуктите, изброени в член 1 от Регламент (ЕИО) № 2759/75.
(2)
Необходимо е да се уточни, че доказателството за предишния опит на оператора трябва да се представи заедно с първото заявление за годишния квотен период. Първото заявление може да бъде представено за всеки от четирите подпериода от годишната квота и, ако операторът кандидатства за няколко подпериода, доказателство се представя само веднъж.
(3)
Регламент (ЕО) № 979/2007 следва да бъде съответно изменен.
(4)
Мерките, предвидени в настоящия регламент, са в съответствие със становището на Управителния комитет по свинското месо,
ПРИЕ НАСТОЯЩИЯ РЕГЛАМЕНТ:
Член 1
В член 4 от Регламент (ЕО) № 979/2007 параграф 1 се изменя, както следва:
„1. За прилагането на член 5 от Регламент (ЕО) № 1301/2006 заявителят на лицензия за внос предоставя доказателство, че към момента на подаване на първото заявление за даден годишен квотен период, през всеки от двата периода, посочени в същия член, е внесъл или изнесъл не по-малко от 50 тона от продуктите, които попадат в обхвата на член 1 от Регламент (ЕИО) № 2759/75.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставен в Брюксел на 21 декември 2007 година.